Verstaan die plaaslike verkiesing - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Verstaan die plaaslike verkiesing
Verstaan die plaaslike verkiesing
Woensdag, Julie 20th, 2016
Op 3 Augustus 2016 het jy as landsburger die kans om deel te neem aan die plaaslike verkiesing, wat verskil van die nasionale verkiesing. In die plaaslike verkiesing stem jy vir die politieke party wat jy in beheer van jou munisipaliteit wil hê. Jy stem ook vir die wykskandidaat wat namens jou in die raad sal praat en optree.
Daar is drie vlakke van regering in Suid-Afrika se demokrasie:
Nasionale regering: Maak en implementeer wette en beleide of riglyne vir die hele land.
Provinsiale regering: Maak en implementeer wette en beleide wat net die provinsie raak.
Plaaslike regering: Maak en implementeer verordeninge (wette wat net in daardie gebied geld).
Plaaslike regering bestaan uit drie soorte munisipaliteite:
Metropolitaanse rade (Metro’s): Metro’s is stede en gebiede waar daar baie mense woon. Metro’s word in wyke verdeel en word deur ’n metropolitaanse raad bestuur. Hulle deel nie bevoegdhede en magte met distriksrade nie. Daar is agt metro’s: Ekurhuleni (Oos-Rand), die Stad Johannesburg, die Stad Tshwane (groter Pretoria), Nelson Mandelabaai (groter Port Elizabeth), eThekwini (groter Durban), die Stad Kaapstad, Buffalo City (groter Oos-Londen) en Mangaung (groter Bloemfontein).
Plaaslike rade: Gebiede wat buite die agt metro’s val, word in plaaslike munisipaliteite verdeel. Kleiner dorpe en stede waar minder mense woon, het plaaslike munisipaliteite. Hulle deel bevoegdhede en magte met die distriksrade. Daar is 226 plaaslike munisipaliteite in die land, en elkeen is in wyke verdeel.
Distriksrade: Daar is 44 distriksrade wat ontwikkeling en lewering van dienste organiseer. Hulle bestaan uit ’n aantal plaaslike munisipaliteite wat een distrik uitmaak. Daar is gewoonlik vier tot ses plaaslike munisipaliteite in ’n distriksraad. Distriksrade deel bevoegdhede en magte met plaaslike rade. In munisipale of plaaslike verkiesings stem jy vir ’n politieke party en die wykskandidaat van jou keuse.
Hoe werk stemmery in plaaslike regering?
As jy binne die gebied van ’n metropolitaanse raad of metro woon, sal jy twee stembriewe kry:
Die gele is ’n stembrief vir proporsionele verteenwoordiging (PV). Met ander woorde, hoe meer stemme ’n party kry, hoe meer setels kry hulle. Hier stem jy vir ’n politieke party.
Die witte is vir die wyksverkiesings en jy stem vir ’n persoon om namens jou te praat en op te tree. As jy in die gebied van ŉ plaaslike raad of ’n distriksraad woon, sal jy drie stembriewe kry:
Die gele is ’n stembrief vir PV. Hier stem jy vir ’n politieke party (plaaslike raad).
Die witte is vir die wyksverkiesings en jy stem vir ’n persoon om jou wyk te verteenwoordig.
Die groene is ’n stembrief vir PV. Hier stem jy vir ’n politieke party (distriksraad).